Шолг1ачу дийнахь, шен, Эвтархойн Ахьмадаца хилла долу къамел имам Шемалах д1атуьйхира Эпенди-Хьаьжас. Цул т1аьхьа к1ира а делира. Дагчу кхерам боьссина бара Шемалан шари1атан суьдхой а. Царна шайн г1алат хиира. Цхьаъ мукъана а къадарин т1ерикъат девзаш волу молла хила везаш вара царна юккъехь. Кунта-Хьаьжа цхьана а моллина и т1ерикъат 1амон я дийца кхиъна вац аьлла хета шена, элира Элих-Моллас а. Бакълоь Эвтархойн Ахьмад, вай т1аьхьах1итта декхар дацара Эпенди-Хьаьжас дуьйцучунна, оццул к1оргера 1елам а ца хета суна и. Цкъачунна Кунта-Хьаьжий цуьнан тоьлла мурид Баматгира-Хьаьжий вайх цхьанне а ма-варра вевзаш а вац.